בס"ד

**חתול מותר להורגו ..ואין בו משום גזל- דף פ, ב**

**הרב משה חיים הר-נוי**

בתחילת הדברים יש לציין כי מדובר בגמרא בחתול מסוכן שעל פי חלק מפוסקי ההלכה גם פגע כבר בבני אדם.

תוספות ד"ה "אמר רבינא לעורו" תמה מדוע מייד כאשר ציטטה הגמרא את דברי רב המובאים בכותרת. לא שאלה הגמרא המה החידוש? הרי אם מותר להורגו פשיטא שאין בו משום גזל ולא דין השבת אבידה. וענו התוספות כי אם היה כתוב קודם שאין בו משום גזל ואחר כך שמותר להורגו אכן הייתה קושיה אך בסדר הזה זהו כלל ותוצאה: כיוון שמותר להורגו **לכן** אין בו משום גזל.

**גיליון הש"ס** מפנה לשני מקורות .

א. **שו"ת מהרשד"ם (חלק יו"ד, סימן רלב)-** המחבר תמה מדוע שאלו התוספות את קושייתם בשלב מאוחר יחסית בגמרא ולא מיידית על דברי רב המובאים בכותרת? והשיבו כי היינו יכולים לפרש את דברי רב בצורה שונה. המוצא חתול **חי** בשוק מותר להורגו ואז יכול גם לקחת את עורו ואין בו משום גזל/השבת אבידה . אבל המוצא חתול **מת** בשוק יש בו משום גזל ואינו יכול לקחת את עורו. ואז ברור מדוע לא שאלו התוספות את קושייתם בתחילת הסוגיה, אבל לאחר שהגמרא הסיקה (דברי רבינא) כי שאפילו אם מצאו מת מותר לקחת את עורו, מתברר אם כן שיש שני שלבים בדברי רב בתחילת הסוגיה : 1. מותר להורגו 2. אין בעורו משום גזל (בין מצאו חי בין מת) ואז יש מקום לשאלת התוספות .

תוך כדי הדברים המהרשד"ם מציין כי לפי **הרמב"ם** (הלכות גזילה ואבידה , פ"טז, ה"יז) דווקא יש חילוק בין מצאו חי שאז צריך להורגו ואין בעורו משום גזל לבין מצאו מת שאסור לו לקחת את עור משום גזל. וכך דברים הרמב"ם:

"חתול רע שהורג את הקטנים אסור לקיימו ואין בו משום גזל ואין בו משום השב אבדה אף על פי שעורו מועיל אלא כל המוצאו זכה בו **והורגו** והעור שלו"

וכן העתיק **רבינו השולחן ערוך** את דברי הרמב"ם (חו"מ, רס"ו, ד)

**ב. שו"ת דברי ריבות (רבי יצחק אדריבי, מגדולי חכמי סלוניקי , נפטר 1584) –** היינו יכולים לחשוב כי המילים בדברי רב "אין בו משום גזל" פירושו שהאדם שהרג את החתול אינו חייב לשלם , אך אם יקח את העור ודאי שיחשב הדבר לגזל. לכן אומרים תוספות כי הכוונה שונה לחלוטין. אפילו אם מצאו מת אין משום גזל בעורו (כדאמר רבינא ) ולכן ק"ו שאם מצאו חי והרגו פשיטא שיכול לקחת את עורו. ועל כך באה שאלת תוספות , אם מותר לקחת את עורו , ברור שמותר להורגו ואם כן , לכאורה היה מיותר לרב לומר כך.